Speaker reageer op versoek om OB te verwyderBusisiwe Mkhwebane, die Openbare Beskermer (Foto: ANA) Die speaker van die Nasionale Vergadering sê die DA se versoek dat Busisiwe Mkhwebane, openbare beskermer (OB), uit haar pos verwyder moet word geniet aandag. Speaker Thandi Modise het vir DA-hoofsweep John Steenhuisen laat weet dat die reëls van die parlement haar verplig om so ŉ versoek na die toepaslike parlementêre struktuur te verwys vir oorweging. Volgens Modise word daar nou op advies gewag oor die behoorlike manier om die DA se versoek te hanteer aangesien sekere strukture van die sesde parlement nog nie gereed is nie. Die komitee oor justisie en korrektiewe dienste het voorheen ŉ soortgelyke versoek oorweeg en in Februarie aan die Nasionale Vergadering die aanbeveling gemaak om nié die versoek te ondersteun om die proses te bespoedig om die openbare beskermer uit haar amp te verwyder nie aangesien dit voortydig was. Steenhuisen het verlede maand die versoek aan die speaker gerig nadat die hooggeregshof in Pretoria Mkhwebane se verslag oor die omstrede Estina-suiwelprojek by Vrede in die Vrystaat ter syde gestel het. Volgens Steenhuisen is dit maar net een voorbeeld van ŉ lang lys van Mkhwebane se mislukkings as openbare beskermer. Steenhuisen het onder meer verwys na Mkhwebane wat aanklagte teen haar voorganger, Thuli Madonsela, aanhangig gemaak het nadat laasgenoemde die transkripsie van haar onderhoud met die oudpres. Jacob Zuma openbaar gemaak het en haar aanbeveling dat die Grondwet verander moet word om die mandaat van die Suid-Afrikaanse Reserwebank te wysig, wat ook deur die hof ter syde gestel is. Volgens Steenhuisen is dit duidelik dat Mkhwebane nie die regte persoon is om aan die hoof te staan van só kritiese hoofstuk 9-instelling nie en het die DA om dié rede versoek dat sy ingevolge artikel 194 (1) van die Grondwet uit haar amp verwyder word. Ingevolge dié artikel kan die openbare beskermer uit sy of haar amp verwyder word indien ŉ komitee van die Nasionale Vergadering bevind het hy of sy is skuldig aan wangedrag, onvermoë of onbevoegdheid en indien die genoemde verwydering deur twee derdes van die lede van die Nasionale Vergadering ondersteun word. “Mkhwebane het oor die afgelope drie jaar die integriteit van die kantoor van die openbare beskermer in gedrang gebring deur haar swak begrip van die wet en haar eie magte. Daarbenewens het sy ook die onafhanklikheid van haar kantoor in twyfel getrek. Die publiek het ook nou vertroue verloor in haar vermoë om hul beste belange behoorlik en regverdig te verteenwoordig en om hierdie redes moet sy verwyder word,” het Steenhuisen gesê.